钦定古今图书集成/历象汇编/乾象典/第002卷 > 明阳玛诺天问略 > 日月同经度不同纬度不食图
## 钦定古今图书集成/历象汇编/乾象典/第002卷 > 明阳玛诺天问略 > 日月同经度不同纬度不食图

### 日月同经度不同纬度不食图说

如右图，月道交黄道于龙头、龙尾。甲为月道，在黄道南，丙在北。试使月朔时在龙头，则经纬同度，月正过日轮之下，揜其光而食焉。如朔时月在甲，黄道之南，日乃在乙黄道之上，而纬不同度，则日在北，月在南矣，故不食也。

问：“日食若因月天在日天之下，则水星、金星天亦在日天之下，而不见揜其光；月天在金水二星之下，月亦宜揜其光，而金水有食如日矣。今其食不显，何也？”曰：“水星、金星虽正过日轮之下，而有与日同度时，然金星大于水星，而日大于金星一百倍。二星之体比日体甚小，岂能揜其光而使人不见日也？吾国历家遇金、水二星与日同度，恒见日轮中有黑点，以星体不能全揜日体故也。月轮正过二星之下，亦宜揜其星光，使人不见。今不显其食如日者，非月不能揜之，乃二星之光甚微，其体甚小，故不明显也。”

问：“天地浑仪说曰：‘地球大于金星三十六倍又二十
七分之一，大于月轮三十八倍又三分之一，是金星
大于月轮也。夫月轮能揜日光，则金星更大，亦何不
揜日光乎？’”曰：“凡物以形相揜，非惟论其大小，又当计
其远近。盖人目视物之时，自目至物之体，射两直线
为直角形。故愈近于目，其物虽小而径愈大；愈远于
目，其物虽大而径愈小。”